**E l ő t e r j e s z t é s**

**Salföld Községi Önkormányzata Képviselő-testületének 2018. május 16-án tartandó ülésére**

**Tárgy: Temetővel kapcsolatos díjak felülvizsgálata.**

**Előterjesztő:** Fábián Gusztáv polgármester

**Előkészítette:** Szakál Norbert hatósági ügyintéző

**Tárgyalja:** Képviselő-testület

**Előterjesztő:** Tóthné Titz Éva jegyzőt helyettesítő aljegyző

Jogszabállyal nem ellentétes

Tóthné Titz Éva jegyzőt helyettesítő aljegyző

Tisztelt Képviselő-testület!

A temetőkről és a temetkezésről szóló 1999. XLIII. tv. 41. § (3) bekezdésében található felhatalmazás alapján a települési önkormányzat a temetővel kapcsolatos díjakról az alábbiak szerint rendelkezik:

**40. §**

(2) A temető tulajdonosa, köztemető esetén az önkormányzat a temető üzemeltetésével és fenntartásával kapcsolatosan felmerült szükséges és indokolt költségek alapján állapítja meg

*a)* a temetési hely, illetőleg az újraváltás díját,

*b)* a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díját,

*c)* a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjat,

*d)* a temetőbe való behajtás díját.

(3) A (2) bekezdésben meghatározott díjfajtákon belül a köztemetőkre vonatkozó díjak mértékét az önkormányzat rendeletben állapítja meg. A díjmértékeket évente felül kell vizsgálni.

(4) Az egyes díjfajtákon belül a temetőben vállalkozásszerűen munkát végzők által fizetendő temetőfenntartási hozzájárulási díj mértéke az adott évben az egyes sírhelyekre megállapított megváltási díjtételek egyszerű számtani átlagának 5%-át nem haladhatja meg.

(5) A települési önkormányzat képviselő-testülete, fővárosban a közgyűlés a díj megállapításakor kikéri a fogyasztók területileg illetékes érdekképviseleti szerveinek véleményét.

(6) A temető üzemeltetője a szabályzatban megállapított díjakon felül más díjat nem állapíthat meg. Nem szedhető díj a temetőlátogatásért, a temetői utak használatáért és a temetési hely gondozásához igénybe vett vízért.

Fentiek alapján tehát a temetővel kapcsolatban 4 féle díj állapítható meg:

*a)* a temetési hely, illetőleg az újraváltás díja,

*b)* a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díja,

*c)* a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díj,

*d)* a temetőbe való behajtás díja

A díjak megállapításának alapja a temető üzemeltetésével és fenntartásával kapcsolatosan felmerült szükséges és indokolt költségek.

A díjakat rendeletben kell megállapítani, és évente felül kell vizsgálni. A díj megállapításakor ki kell kérni a fogyasztók területileg illetékes érdekképviseleti szerveinek véleményét.

Salföld Község Önkormányzata Képviselő-testületének a köztemető rendjéről, használatának és igénybevételének szabályairól szóló 9/2014. (X. 09.) önkormányzati rendelete jelenleg az alábbi díjakat tartalmazza:

1. A temetési hely, illetőleg az újraváltás díja 30. 000 Ft egyszemélyes sírhely, 60. 000 Ft kétszemélyes sírhely esetén.

2. A temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díja 1500 Ft / alkalom.

3. A temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díj: 10. 000 Ft / alkalom.

4. A temetőbe való behajtás díja: 2. 000 Ft / alkalom.

A temető fenntartásával és üzemeltetésével kapcsolatban felmerült költségek:

2017. évben (tényadat): 85.147 Ft

2018. évben tervezett: 536.000 Ft

1. Salföld Község Önkormányzata Képviselő-testülete a korábbiakban döntött arról, hogy a 4. pontban szereplő a temetőbe való behajtás díját, ami 2. 000 Ft / alkalom, meg kívánja szüntetni, az ennek megfelelő rendelet módosítás azonban a tavalyi évben – annak előterjesztése ellenére - elmaradt. Ennek pótlásaként az alábbi rendelet megalkotására kerülhet sor:

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2018. (...) önkormányzati rendelete a köztemető rendjéről, használatának és igénybevételének szabályairól szóló 9/2014. (X. 09.) önkormányzati rendelete módosításáról**

Salföld Község Önkormányzata Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdés e) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 2. pontjában meghatározott feladatkörében eljárva, a temetőkről és a temetkezésről szóló 1999. évi XLIII. törvény 40. § (5) bekezdésében biztosított véleményezési jogkörében eljáró Országos Fogyasztóvédelmi Egyesület Veszprém Megyei Szervezete véleményének kikérésével a következőket rendeli el:

**1. §** Salföld Község Önkormányzata Képviselő-testületének a köztemető rendjéről, használatának és igénybevételének szabályairól szóló 9/2014. (X. 09.) önkormányzati rendelete 1. melléklete 4. pontja helyébe a következő rendelkezés lép:

„4. A temetőbe való behajtás díja: 0 Ft”

**2. §** Ez a rendelet a kihirdetést követő napon lép hatályba.

ELŐZETES HATÁSVIZSGÁLAT

A tervezet elfogadásának különösebb hatása nincs, tekintettel arra, hogy a módosításra javasolt rendelkezés alkalmazása, e díjfajta beszedése jelenleg sem működik.

INDOKOLÁS

A módosítás indoka a Képviselő-testület döntése, mely alapján a temetőbe való behajtás díját hatályon kívül kívánja helyezni.

2. Amennyiben a Képviselő-testület a felülvizsgálat eredményeként a díjakat módosítani kívánja, úgy azt előzetesen véleményeztetni kell a fogyasztók területileg illetékes érdekképviseleti szervével, ezért javaslom most e vonatkozásban a módosítási szándékról határozat hozatalát, mely alapján (módosítási szándék esetén) a díjak véleményeztetésre kerülnek, és a következő testületi ülésre a rendelet módosítás beterjesztésre kerül.

***Határozati javaslat:***

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

…./2018. (….) HATÁROZATA

***A temetővel kapcsolatos díjak felülvizsgálatáról***

Salföld Község Önkormányzata Képviselő-testülete a köztemető rendjéről, használatának és igénybevételének szabályairól szóló 9/2014. (X. 09.) önkormányzati rendeletében szabályozott, a temetővel kapcsolatos díjakat felülvizsgálta, ami alapján megállapítja, hogy

a) a díjakat módosítani nem kívánja.

b) a díjakat az alábbiak szerint kívánja módosítani:

…..

Felkéri a jegyzőt a szükséges véleményeztetési eljárás lefolytatására, valamint arra, hogy a rendelet módosításának tervezetét terjessze a Képviselő-testület elé.

Határidő: a következő tervezett testületi ülés